DELEGIRANA UREDBA KOMISIJE (EU) 2021/1962

z dne 12. avgusta 2021

o spremembi Priloge VI k Uredbi (ES) št. 1272/2008 Evropskega parlamenta in Sveta o razvrščanju, označevanju in pakiranju snovi ter zmesi

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (1) in zlasti člena 37(5) Uredbe,

ob upoštevanju naslednjega:

(1) Pri preverjanju so bile odkrite napake v Prilogi VI k Uredbi (ES) št. 1272/2008. Delegirana uredba Komisije (EU) 2020/217 (2), s katero je bila spremenjena navedena priloga, je v tabelo 3 dela 3 navedene priloge dodala več snovi. Vnosi v zvezi s snovmi pentakalijev 2,2’,2’’,2’’’,2’’’’-(etan-1,2-diilnitrilo) pentaacetat; N-karboksimetiliminobis(etilennitrilo)tetra(ocetna kislina) in pentanatrijev (karboksilatometil)iminobis(etilennitrilo)tetraacetat) vsebujejo napake v zvezi z opozorilno besedo. Navedene snovi so med drugim razvrščene med snovi, specifično strupene za ciljne organe pri ponavljajoči se izpostavljenosti (kategorije 2), zato bi jih bilo treba označiti z uporabo opozorilne besede „nevarno“, ki ustreza oznaki opozorilne besede „Wng“, v skladu s tabelo 3.9.5 dela 3 Priloge I k Uredbi (ES) št. 1272/2008. Vendar pa je bila z Delegirano uredbo (EU) 2020/217 za navedene snovi pomotoma uvedena oznaka opozorilne besede „Dgr“ (kratica za „pozor“). Navedene napake bi bilo treba popraviti.

(2) Uredbo (ES) št. 1272/2008 bi bilo zato treba ustrezno popraviti.

(3) Ker se določbe Delegirane uredbe (EU) 2020/217, ki vsebujejo napako, uporabljajo od 1. oktobra 2021, bi se moral tudi popravek navedene uredbe uporabljati od navedenega datuma.

(4) Podobno bi bilo treba, da bi se upoštevale določbe Delegirane uredbe (EU) 2020/217, dobaviteljem omogočiti, da popravke, uvedene s to uredbo za snovi in zmesi, prostovoljno uporabijo pred datumom začetka uporabe navedene uredbe.

(5) Od dobaviteljev se ne bi smelo zahtevati, da spremenijo etikete in embalaže snovi in zmesi, ki so bile dane v promet pred začetkom veljavnosti te uredbe v skladu z Uredbo (ES) št. 1272/2008, da bi se izognili nepotrebnim stroškom. Ker napačna oznaka opozorilne besede ustreza resnejšemu razredu nevarnosti, ohranitev te opozorilne besede na etiketi ne zmanjšuje ravni varovanja zdravja ljudi –

SPREJELA NASLEDNJO UREDBO:

Člen 1 Oznaka opozorilne besede „Dgr“ v sedmem stolpcu „Piktogram, oznaka(-e) opozorilne besede“ v tabeli 3 v delu 3 Priloge VI k Uredbi (ES) št. 1272/2008 v zvezi z vnosi za pentakalijev 2,2’,2’’,2’’’,2’’’’-(etan-1,2-diilnitrilo) pentaacetat; N-karboksimetiliminobis(etilennitrilo)tetra(ocetno kislino) in pentanatrijev (karboksilatometil)iminobis(etilennitrilo)tetraacetat) se nadomesti z oznako opozorilne besede „Wng“.

Člen 2 Od dobaviteljev se ne zahteva, kakor je navedeno v členu 1, da spremenijo etiketo ali embalažo snovi ali zmesi, ki te snovi vsebujejo, ki so jih že dali v promet v skladu z Uredbo (ES) št. 1272/2008 pred 15. novembrom 2021.

Člen 3 Ta uredba začne veljati tretji dan po objavi v Uradnem listu Evropske unije. Uporablja se od 1. oktobra 2021. Z odstopanjem od drugega odstavka tega člena se lahko snovi iz člena 1 te uredbe ter snovi in zmesi, ki jih vsebujejo, pred 1. oktobrom 2021 razvrščajo, označujejo in pakirajo v skladu z Uredbo (ES) št. 1272/2008, kakor je bila popravljena s to uredbo.

Ta uredba je v celoti zavezujoča in se neposredno uporablja v vseh državah članicah. V Bruslju, 12. avgusta 2021 Za Komisijo predsednica Ursula VON DER LEYEN

(1) UL L 353, 31.12.2008, str. 1.

(2) Delegirana uredba Komisije (EU) 2020/217 z dne 4. oktobra 2019 o spremembi Uredbe (ES) št. 1272/2008 Evropskega parlamenta in Sveta o razvrščanju, označevanju in pakiranju snovi ter zmesi z namenom njene prilagoditve tehničnemu in znanstvenemu napredku ter popravku navedene uredbe (UL L 44, 18.2.2020, str. 1).